РЕШЕНИЕ

№ 2673

София, 25.02.2014

В ИМЕТО НА НАРОДА

Върховният административен съд на Република България - Второ отделение, в съдебно заседание на двадесет и първи януари две хиляди и четиринадесета година в състав:

	ПРЕДСЕДАТЕЛ:
	АНГЕЛ КАЛИНОВ

	ЧЛЕНОВЕ:
	ЛЮБОМИРА МОТОВА

ЕМИЛИЯ КАБУРОВА


	при секретар 
	Станка Ташкова 
	и с участието

	на прокурора 
	Христо Ангелов
	изслуша докладваното

	от съдията
	ЛЮБОМИРА МОТОВА
	

	
	
	по адм. дело № 12696/2013. (1)


Производството е по реда на чл. 208 и сл. от АПК и е образувано по касационна жалба на Кооперация на трудоустроените „Черноморка“ гр. Бургас  против решение № 1493/04.07.2013г. по адм.дело № 654/2013г. по описа на Административен съд –Бургас, с което е отменена изцяло Заповед № КД-14-02-306/27.02.2012г. на началника на СГКК-Бургас.

В жалбата се излагат доводи за недопустимост и за неправилност на решението поради нарушение на материалния закон и необоснованост. Иска се обезсилване, евентуално отмяната му.

Ответните страни не вземат становище.

Заключението на представителя на Върховната административна прокуратура е за частична основателност на жалбата за недопустимост на решението.

Върховният административен съд, състав на второ отделение намира касационната жалба за допустима- подадена срещу подлежащо на касационно обжалване решение, от страна по делото, за която то е неблагоприятно и в срока по чл. 211, ал.1 АПК. Разгледана по същество е основателна.

За да постанови обжалваното решение, административният съд приема, че липсват данни за фактическото основание за изменението на КККР по отношение на обект с идентификатор 07079.621.11.18.7, както и че са налице титули за собственост върху самостоятелния обект от сградата за оспорващото  „Стера“ ЕООД и заявителя на изменението КТ „Черноморка“-Бургас.

Решението е недопустимо по следните съображения:

С оспорената заповед е  изменена КККР на гр.Бургас, състоящо се в нанасяне на нови обекти и промени в данните за собствениците, по заявление на КТ „Черноморка“ . Заповедта е оспорена от „Стера“ ЕООД Габрово само в частта й относно нанасянето на нов обект-схема на самостоятелен обект в сграда с идентификатор 07079.621.11.18.7, площ от 1440 кв.м. и записването му като собственост на КТ“ Черноморка“ въз основа на нот. акт от 1999г. Като е отменил изцяло заповедта, а не само в оспорената й част, административният съд е постановил недопустимо решение.

Решението е недопустимо и защото е постановено по жалба на лице, което не е заинтересувано по смисъла на §1, т.13 от ДР на ЗКИР. В случая се изменя КККР чрез нанасяне на нов самостоятелен обект в сграда, т.е. в одобрената КККР са липсвали данни за този обект на кадастъра. Оспорващото дружество не е записано в КР като собственик на обекта и отразяването на нови такива не може да го засегне. Кадастралната карта има действие само по отношение на вещни права, които са записани в кадастралния регистър-чл. 2, ал.5 ЗКИР.  Право да оспорят изменение на кадастъра имат само лицата, които са били записани като собственици и носители на вещни права върху обекти, засегнати от изменението.  „Стера“ ЕООД притежава документ, който го легитимира като собственик върху 813 кв.м. от трети етаж на сградата, но това не е отразено в одобрената КККР и затова нанасянето на нов самостоятелен обект от сградата и записването му на КТ „ Черноморка“ не ги засяга и нямат право да го оспорят. След разрешаване по съдебен ред на спора за материално право и в изпълнение на решението по иск с правно основание чл. 53, ал.2 ЗКИР, каквото не е допълнителното решение по гр.д. 85/1994г. на Окръжен съд-Бургас, на което неоснователно се позовава дружеството, за него съществува възможността за изменение на КККР на основание чл. 53, ал.1 ЗКИР.

При този изход на делото разноските са в тежест на ответното дружество и следва да се присъдят в полза на касатора по направеното своевременно искане за това и до доказания размер от 425лв.

По изложените съображения и на основание чл. 221, ал.3 АПК Върховният административен съд, второ отделение,

РЕШИ:

ОБЕЗСИЛВА решение № 1493/04.07.2013г. по адм.дело № 654/2013г. по описа на Административен съд –Бургас и

ПРЕКРАТЯВА делото.

ОСЪЖДА  „Стера“ ЕООД Габрово да заплати на КТ "Черноморка" гр.Бургас сумата от 425лв- разноски по делото.

РЕШЕНИЕТО не подлежи на обжалване.

